ΑΠΟΦΑΣΕΙΣ
Αριθμ. ΥΠΕΝ/ΓΔΕ/11742/460
Καθορισμός χρονικών περιόδων, των ενεργειών του Διαχειριστή του Ελληνικού Δικτύου Δια-
νομής Ηλεκτρικής Ενέργειας και των επιμέρους
δικαιωμάτων και υποχρεώσεων των προμηθευτών και των καταναλωτών στο πλαίσιο εφαρμο-
γής του νέου διζωνικού συστήματος μειωμένης
τιμολόγησης ηλεκτρικής ενέργειας.
Ο ΥΠΟΥΡΓΟΣ ΚΑΙ Η ΥΦΥΠΟΥΡΓΟΣ
ΠΕΡΙΒΑΛΛΟΝΤΟΣ ΚΑΙ ΕΝΕΡΓΕΙΑΣ
Έχοντας υπόψη:
1. Τον ν. 4001/2011 «Για τη λειτουργία Ενεργειακών
Αγορών Ηλεκτρισμού και Φυσικού Αερίου για Έρευνα,
Παραγωγή και δίκτυα μεταφοράς Υδρογονανθράκων και
άλλες ρυθμίσεις» (Α΄ 179) και ιδίως το άρθρο 48Ε αυτού.
2. Τον ν. 4622/2019 «Επιτελικό Κράτος: Οργάνωση, λειτουργία και διαφάνεια της Κυβέρνησης, των κυβερνητι-
κών οργάνων και της Κεντρικής Δημόσιας Διοίκησης»
(Α΄ 133).
3. Το π.δ. 70/2015 (Α΄ 114) περί μετονομασίας του
Υπουργείου Παραγωγικής Ανασυγκρότησης, Περιβάλλοντος και Ενέργειας σε Υπουργείο Περιβάλλοντος και
Ενέργειας.
4. Το π.δ. 132/2017 «Οργανισμός Υπουργείου Περιβάλλοντος και Ενέργειας (Υ.Π.ΕΝ)» (Α΄ 160).
5. Το π.δ. 79/2023 «Διορισμός Υπουργών, Αναπληρωτών Υπουργών και Υφυπουργών» (Α΄ 131).
6. Την υπ’ αρ. 74104/5570/8.7.2023 κοινή απόφαση
του Πρωθυπουργού και του Υπουργού Περιβάλλοντος
και Ενέργειας «Ανάθεση αρμοδιοτήτων στην Υφυπουργό Περιβάλλοντος και Ενέργειας, Αλεξάνδρα Σδούκου»
(Β΄ 4408).
7. Τον Κανονισμό (ΕΕ) 2019/943 του Ευρωπαϊκού Κοινοβουλίου και του Συμβουλίου, της 5ης Ιουνίου 2019,
σχετικά με την εσωτερική αγορά ηλεκτρικής ενέργειας
(αναδιατύπωση) (ΕΕ L 158 της 14.6.2019, σελ. 54-124).
8. Την Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018,
για την προώθηση της χρήσης ενέργειας από ανανεώσιμες πηγές (αναδιατύπωση) (ΕΕ L 328 της 21.12.2018,
σελ. 82-209).
9. Την Οδηγία (ΕΕ) 2019/944 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχε-
τικά με τους κοινούς κανόνες για την εσωτερική αγορά
ηλεκτρικής ενέργειας και την τροποποίηση της οδηγίας
2012/27/ΕΕ (αναδιατύπωση) (ΕΕ L 158 της 14.6.2019, σελ.
125-199).
10. Τον Κώδικα Διαχείρισης του Ελληνικού Συστήματος
Μεταφοράς Ηλεκτρικής Ενέργειας που εγκρίθηκε με την
υπ’ αρ. 1412/2020 (Β΄ 4658) απόφαση της ΡΑΕ.
11. Τον Κώδικα Διαχείρισης του Ελληνικού Δικτύου
Διανομής Ηλεκτρικής Ενέργειας, που εγκρίθηκε με την
υπ’ αρ. 365/2016 (Β΄ 78/2017) απόφαση της ΡΑΕ.
12. Τον Κώδικα Διαχείρισης Ηλεκτρικών Συστημάτων
Μη Διασυνδεδεμένων Νησιών, που εγκρίθηκε με την
υπ’ αρ. 39/2014 (Β΄ 304) απόφαση της ΡΑΕ.
13. Τον Κώδικα Προμήθειας Ηλεκτρικής Ενέργειας σε
Πελάτες (Β΄ 832/2013).
14. Την υπ’ αρ. 1443/2020 απόφαση της ΡΑΕ «Θέσπιση
Εγχειριδίου Εκπροσώπησης Μετρητών και Περιοδικής
Εκκαθάρισης» (Β΄ 4737).
15. Το υπ’ αρ. ΥΠΕΝ/ΔΗΕ/11161/159/31.1.2025 Υπηρεσιακό Σημείωμα της Γενικής Διεύθυνσης Ενέργειας
προς τη Γενική Διεύθυνση Οικονομικών Υπηρεσιών του
Υπουργείου Περιβάλλοντος και Ενέργειας.
16. Την υπ’ αρ. ΥΠΕΝ/ΔΠΔΑ/11427/243/31.1.2025 εισήγηση της Γενικής Διεύθυνσης Οικονομικών Υπηρεσιών
του Υπουργείου Περιβάλλοντος και Ενέργειας.
17. Το γεγονός ότι, σύμφωνα και με την υπό σημείο 16
εισήγηση της Γενικής Διεύθυνσης Οικονομικών Υπηρεσιών του Υπουργείου Περιβάλλοντος και Ενέργειας, από
τις προτεινόμενες διατάξεις δεν αναμένεται να υπάρξει
επίπτωση (δαπάνη) στον Κρατικό Προϋπολογισμό.
18. Το γεγονός ότι με τις διατάξεις της παρούσας θεσπίζεται νέα σε διοικητική διαδικασία με τίτλο «Ζώνη μειω-
μένου τιμολογίου ηλεκτρικής ενέργειας» για την οποία
υπάρχει υποχρέωση καταχώρισης στο ΕΜΔΔ - ΜΙΤΟΣ,
αποφασίζουμε:
Άρθρο 1
Σκοπός - Πεδίο Εφαρμογής
Με την παρούσα καθορίζονται οι χρονικές περίοδοι
εντός της ίδιας ημέρας κατά τις οποίες οι προμηθευτές
δύνανται να προσφέρουν μειωμένο τιμολόγιο στους
καταναλωτές ηλεκτρικής ενέργειας, οι ενέργειες που
απαιτούνται από τον Διαχειριστή του Ελληνικού ΔικτύΕΦΗΜΕΡΙΔΑ
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
E
31 Ιανουαρίου 2025
ΤΕΥΧΟΣ  ΔΕΥΤΕΡΟ
Αρ. Φύλλου 295
03.02.2025 17:30:05
ΨΗΦΙΑΚΑ
ΥΠΟΓΕΓΡΑΜΜΕΝΟ
ΑΠΟ
VARVARA ZACHARAKI
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 295/31.01.2025
ου Διανομής Ηλεκτρικής Ενέργειας, τα επιμέρους δικαιώματα και υποχρεώσεις των προμηθευτών και των
καταναλωτών, η διάρκεια ισχύος των καθοριζόμενων
χρονικών περιόδων, καθώς και κάθε άλλο θέμα σχετικό
με την εφαρμογή του μειωμένου τιμολογίου και τη μετάβαση από το ισχύον σύστημα μειωμένων χρεώσεων
(διζωνικό - νυχτερινό τιμολόγιο).
Άρθρο 2
Χρονικές περίοδοι εντός της ίδιας ημέρας,
κατά τις οποίες οι προμηθευτές δύνανται
να προσφέρουν μειωμένο τιμολόγιο
στους καταναλωτές ηλεκτρικής ενέργειας
1. Το ζωνικό τιμολόγιο μειωμένης χρέωσης περιλαμβάνει μεσημβρινή ζώνη και νυχτερινή ζώνη, το ωράριο των
οποίων διαφοροποιείται κατά τη χειμερινή και θερινή
περίοδο του έτους. Ειδικότερα, τα ωράρια ανά ζώνη και
περίοδο, τα οποία θα εφαρμόζονται για όλες τις ημέρες
της εβδομάδας, διαμορφώνονται ως εξής:
Χειμερινό ωράριο, με διάρκεια
από 1η Νοεμβρίου έως 31η Μαρτίου
Μεσημβρινή ζώνη
12 μ.μ. - 3 μ.μ.
Νυχτερινή ζώνη
2 π.μ. - 5 π.μ.
Θερινό ωράριο, με διάρκεια
από 1η Απριλίου έως 31η Οκτωβρίου
Μεσημβρινή ζώνη
11 π.μ. - 3 μ.μ.
Νυχτερινή ζώνη
2 π.μ. - 4 π.μ.
2. Για την πρώτη εφαρμογή της παρούσας το χειμερινό
ωράριο άρχεται την 1η Φεβρουαρίου 2025.
3. Κατά τις χρονικές περιόδους της παρ. 1 οι προμηθευτές δύνανται να προσφέρουν μειωμένο τιμολόγιο
στους καταναλωτές ηλεκτρικής ενέργειας.
Άρθρο 3
Ενέργειες που απαιτούνται από τον Διαχειριστή
του Ελληνικού Δικτύου Διανομής Ηλεκτρικής
Ενέργειας (ΔΕΔΔΗΕ) και τους Προμηθευτές
ηλεκτρικής ενέργειας
1. Στον Διαχειριστή Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ) ανατίθενται όλες οι απα-
ραίτητες ενέργειες, προκειμένου να εφαρμοστεί το νέο
ωράριο μειωμένης τιμολόγησης από την ημερομηνία
έναρξης ισχύος του.
2. Η μετάβαση στο νέο ωράριο για τις παροχές ηλεκτρικής ενέργειας που είναι ενταγμένες στο ισχύον ωράριο
μειωμένης τιμολόγησης και φέρουν τη σχετική τεχνική
δυνατότητα, θα γίνεται αυτομάτως, χωρίς να απαιτείται
καμία ενέργεια από την πλευρά των καταναλωτών.
3. Εξαίρεση στην εφαρμογή της παρ. 2 του παρόντος
άρθρου, θα αποτελούν οι παροχές εκείνες που είναι
ενταγμένες στο ισχύον ωράριο μειωμένης τιμολόγησης, αλλά δεν είναι εφικτή η αυτόματη μετάβαση στο
νέο ωράριο λόγω των προδιαγραφών των υφιστάμενων
εγκατεστημένων μετρητών τους. Ο προμηθευτής ηλεκτρικής ενέργειας που εκπροσωπεί κάθε παροχή του
προηγούμενου εδαφίου, αναλαμβάνει την υποχρέωση
να ενημερώσει σχετικά τους συμβεβλημένους καταναλωτές μέσω επιστολής.
4. Προκειμένου να ισχύσει το νέο ωράριο για το διζωνικό τιμολόγιο και για τους καταναλωτές της παρ. 3 του πα-
ρόντος άρθρου, εφόσον το επιθυμούν, θα πρέπει αυτοί
να προχωρήσουν σε σχετικό αίτημα προς τον ΔΕΔΔΗΕ.
Η αλλαγή θα γίνεται χωρίς κόστος για τον καταναλωτή.
Σε αντίθετη περίπτωση οι καταναλωτές θα παραμείνουν
ενταγμένοι στο ωράριο μειωμένης τιμολόγησης όπως
αυτό ισχύει έως και την 31.1.2025.
5. Ο ΔΕΔΔΗΕ υποχρεούται να παρέχει τη δυνατότητα
ενημέρωσης των ενδιαφερομένων, αναφορικά με το νέο
ωράριο μειωμένης τιμολόγησης, μέσω της ιστοσελίδας
του, μέσω κατάλληλης ηλεκτρονικής εφαρμογής για κινητές συσκευές (κινητά τηλέφωνα, tablets) και μέσω του
τηλεφωνικού του κέντρου.
Άρθρο 4
Επιμέρους δικαιώματα και υποχρεώσεις
των προμηθευτών και των καταναλωτών
1. Οι υφιστάμενες συμβάσεις προμήθειας στις οποίες
προβλέπεται διζωνικό (νυκτερινό) τιμολόγιο παραμένουν σε ισχύ ενσωματώνοντας αυτοδίκαια το νέο ωράριο
της παρούσας απόφασης, εάν αυτό είναι δυνατό βάσει
των τεχνικών προδιαγραφών των εγκατεστημένων μετρητών. Σε κάθε περίπτωση, ο καταναλωτής δικαιούται,
εντός τριών (3) μηνών από την έναρξη ισχύος της παρούσας απόφασης, να καταγγείλει αζημίως τη σύμβαση
προμήθειας του πρώτου εδαφίου.
2. Από την παρούσα δεν θίγεται το δικαίωμα πρόσβασης των καταναλωτών, που διαθέτουν έξυπνους μετρη-
τές, σε δυναμικά τιμολόγια.
3. Με την ένταξη παροχής στο μητρώο τηλεμετρούμενων παροχών ο προμηθευτής έχει την δυνατότητα να
διαμορφώσει, βάσει των πιστοποιημένων μετρητικών
δεδομένων που παρέχει ο ΔΕΔΔΗΕ, νέα διζωνικά ή πολυζωνικά τιμολόγια ή να διατηρήσει τα υφιστάμενα σε
συμφωνία με τον καταναλωτή.
4. Οι εκπτώσεις που περιλαμβάνονται στο Ειδικό Τιμολόγιο του άρθρου 138Α του ν. 4951/2022 (Α΄ 129) δύνα-
νται να διαφοροποιούνται μεταξύ της ζώνης μειωμένου
τιμολογίου κατά τις ώρες της παρ. 1 του άρθρου 2 της
παρούσας και της ζώνης των λοιπών ωρών της ημέρας,
σύμφωνα με την τιμολογιακή πολιτική του εκάστοτε
Προμηθευτή. Η ποσοστιαία έκπτωση, ως αριθμητική
τιμή στη ζώνη μειωμένου τιμολογίου, θα πρέπει απαραιτήτως να είναι μεγαλύτερη από την ποσοστιαία έκ-
πτωση (αριθμητική τιμή) στη ζώνη των λοιπών ωρών
της ημέρας.
Άρθρο 5
Έναρξη ισχύος
Η ισχύς της παρούσας απόφασης αρχίζει από την 1η
Φεβρουαρίου 2025.
Η απόφαση αυτή να δημοσιευθεί στην Εφημερίδα της
Κυβερνήσεως.
Aθήνα, 31 Ιανουαρίου 2025
Ο Υπουργός
Η Υφυπουργός
ΘΕΟΔΩΡΟΣ ΣΚΥΛΑΚΑΚΗΣ
ΑΛΕΞΑΝΔΡΑ ΣΔΟΥΚΟΥ

[Source: 20250200295.pdf | Tokens: 8048]